Accidentul produs luni după-amiază la Dorna Candrenilor, când un autotren a ieșit în decor, iar șoferul a fost găsit decedat, s-ar fi produs, bănuiesc polițiștii, în urma unei infarct.
Modul în care s-a produs accidentul și alte indicii duc destul de clar spre această concluzie.
Pe 18 martie, în jurul orei 17.00, Poliția municipiului Vatra Dornei a fost sesizată prin 112 cu privire la faptul că pe DN 17 un camion a ieșit în afara drumului.
Din cercetări a rezultat că un bărbat în vârstă de 46 de ani, din comuna Focuri, județul Iași, care conducea autoutilitara cu semiremorcă, fără încărcătură, pe DN 17, circulând din direcţia Vatra Dornei către Bistrița, pe un sector de drum în linie dreaptă, cel mai probabil pe fondul unui infarct, a pătruns cu vehiculul greu pe sens opus, iar apoi a ieșit în decor, mașina oprindu-se într-un mal de pământ.
Conducătorul auto a fost găsit în stare de inconștiență, fără leziuni vizibile.
Bărbatul în vârstă de 46 de ani nu a răspuns manevrelor de resuscitare, fiind declarat decedat.
Lipsa urmelor de frânare, accidentul produs în aliniament, precum și starea conducătorului auto la momentul identificării duc la concluzia că nu este vorba de un accident rutier, ci de o problemă medicală gravă, apărută brusc.
Din fericire, scăparea de sub control a vehiculului greu pe un drum național atât de important și circulat nu a provocat și alte victime.
Poliția a dispus efectuarea necropsiei, pentru stabilirea certă a cauzei morții bărbatului în vârstă de 46 de ani.